​​Ministrul Sănătăţii, Sorina Pintea, a verificat, marți, activitatea Centrului de Transfuzii București, în contextul sesizărilor din ultimele zile privind deficitul de sânge şi produse de sânge, și face apel la cetăţeni să doneze sânge. În lunile de vară, pe perioada concediilor, la centrele de transfuzii se prezintă 20-25% mai puţini donatori faţă de media obişnuită, arată Ministerul Sănătății.







Pe de altă parte, tot în această perioadă, există o cerere mai mare din cauza numeroaselor accidente rutiere sau a operaţiilor planificate. Ca urmare, se creează un dezechilibru între cerere şi cantităţile disponibile.



"Cererea zilnică a unităților sanitare din București este de 1.000-1.500 componentei/zi, iar centrul de donare poate asigura în această perioadă maximum 300 -500 componente/zi. De exemplu, ieri au fost numai 120 de persoane care au intrat în centru cu intenția de a dona, în condițiile în care ar trebui să existe cel puțin 300 de donatori zilnic pentru a face față cererii unităților sanitare. Fac apel la populație să vină la centrele de donare și să doneze benevol, o pungă de sânge poate face diferența în lupta medicilor pentru viață. Vom reorganiza rețeaua de transfuzii si întreg domeniul", afirmă ministrul Sorina Pintea.



Ministerul Sănătăţii mai precizează că vrea să îmbunătăţească modul de donare a sângelui în rândul populaţiei, astfel încât să încurajeze din ce în ce mai mult donarea voluntară de sânge.

